Vrou getuig hoe waarnemende oudregter haar glo betasAdv. Mpho Rasivhetshele saam met adv. Gerrie Nel, hoof van AfriForum se privaatvervolgingseenheid “Ek onthou dat ek teruggekyk het, en hy het hierdie glimlag op sy gesig gehad, asof hy bly was hy het gedoen wat hy gedoen het.” Só het adv. Mpho Rasivhetshele Donderdag in die landdroshof in Johannesburg getuig nadat sy na bewering in Desember 2019 by ’n sosiale geleentheid deur ’n voormalige waarnemende regter seksueel aangerand is. Vuyo Mtati het vroeër onskuldig gepleit op die aanklag, maar het geen pleitverduideliking gebied nie. Rasivhetshele het beskryf hoe sy, kort nadat sy by ’n kollega se verjaardagpartytjie aangekom het, deur Mtati, iemand wat nie aan haar bekend was nie, genader is. Sy sê hy het dadelik ’n onvanpaste gesprek met haar aangeknoop en gesê hy sal haar huis toe neem en hy het haar as sy maat beskou. Die klaagster het aan die hof gesê dat Mtati, wat na alkohol gestink het, nie wou ophou om haar te teister nie, ondanks haar pogings om hom by die partytjie te vermy. “Hy het opmerkings oor my lyf gemaak en dat hy my saam met hom huis toe wou neem. Hy het gesê ‘daar is niks wat jy kan doen nie, ek is ’n regter’. Hy het gesê ‘jy is my vrou’.” Dit het die punt bereik waar Rasivhetshele twee keer die gasheer van die partytjie en ’n ander vriend genader het om in te gryp en hulle vertel het dat die beskuldigde haar teister. Albei kere is daar met Mtati gepraat. “Ek was nie gemaklik met hierdie persoon nie. Ek wou nie naby daardie persoon wees nie. Ek was baie ongemaklik. Ek het die beskuldigde soos die pes vermy. Maar tot my verbasing was hy knaend, asof daar nie met hom gepraat is die eerste keer en die tweede keer nie. Hy het volgehou, asof hy onaantasbaar is en hy kon doen wat hy wou.” Ná aanhoudende teistering het Rasivhetshele besluit om die partytjie te verlaat, maar sy moes verby Mtati loop om by die uitgang uit te kom. Volgens Rasivhetshele het Mtati haar betas toe sy verby hom geloop het. “Ek is nog nooit so geskend nie.” Tydens kruisondervraging het die verdediging Rasivhetshele daarvan beskuldig dat sy die aand van die partytjie ’n “onnodige groot bohaai gemaak het” en dat sy die beskuldiging van seksuele aanranding kwaadwillig gebruik het om “om onbekende redes met hom af te reken”. Die verdediging het die klaagster verder gekritiseer omdat sy nie dadelik die saak by die polisie aangemeld het nie. Nadat die saak wel aangemeld is, het die Nasionale Vervolgingsgesag (NVG) besluit om nie vervolging in te stel nie, en dit is toe dat sy AfriForum se privaatvervolgingseenheid vir bystand genader het. Daar is vertoë aan die direkteur van openbare vervolging in Gauteng (DOV) gerig waarna die DOV in Februarie in ’n skrywe aan AfriForum se privaatvervolgingseenheid aangedui dat hulle, ná ontvangs van die vertoë, die beskuldigde sal vervolg. Rasivhetshele is ŉ voormalige getuienisleier van die Zondo-kommissie na staatskaping en ŉ gerespekteerde lid van die regsberoep. Die saak gaan vandag voort.